Epistula 7. 

SENECA LUCILIO SUO SALUTEM 

Quid tibi vitandum praecipue existimes quaeris?

turbam. 

Nondum illi tuto committeris. 

Ego certe confitebor imbecillitatem meam: 

numquam mores quos extuli refero; 

aliquid ex eo quod composui turbatur, 

aliquid ex iis quae fugavi redit. 

Quod aegris evenit 

quos longa imbecillitas usque eo affecit 

ut nusquam sine offensa proferantur, 

hoc accidit nobis 

quorum animi ex longo morbo reficiuntur. 

Inimica est multorum conversatio: 

nemo non aliquod nobis vitium 

aut commendat 

aut imprimit 

aut nescientibus adlinit. 

Utique quo maior est populus cui miscemur, 

hoc periculi plus est. 

Nihil vero tam damnosum bonis moribus 

quam in aliquo spectaculo desidere; 

tunc enim per voluptatem facilius vitia subrepunt. 

Quid me existimas dicere? 

avarior redeo, ambitiosior, luxuriosior? 

immo vero crudelior et inhumanior, quia inter homines fui. 

Casu in meridianum spectaculum incidi, 

lusus exspectans 

et sales 

et aliquid laxamenti 

quo hominum oculi ab humano cruore acquiescant. 

Contra est: 

quidquid ante pugnatum est misericordia fuit; 

nunc omissis nugis mera homicidia sunt. 

Nihil habent quo tegantur; 

ad ictum totis corporibus expositi 

numquam frustra manum mittunt. 

Hoc plerique ordinariis paribus et postulaticiis praeferunt. 

Quidni praeferant? 

non galea, non scuto repellitur ferrum. 

Quo munimenta? 

quo artes? 

omnia ista mortis morae sunt. 

Mane leonibus et ursis homines, 

meridie spectatoribus suis obiciuntur. 

Interfectores interfecturis iubent obici 

et victorem in aliam detinent caedem; 

exitus pugnantium mors est. 

Ferro et igne res geritur. 

Haec fiunt dum vacat harena. 

“'Sed latrocinium fecit aliquis, occidit hominem”' 

Quid ergo? 

quia occidit, ille meruit ut hoc pateretur: 

tu quid meruisti miser ut hoc spectes? 

“Occide, verbera, ure! 

Quare tam timide incurrit in ferrum? 

quare parum audacter occidit? 

quare parum libenter moritur? 

Plagis agatur in vulnera, 

mutuos ictus nudis et obviis pectoribus excipiant.”

Intermissum est spectaculum: 

“interim iugulentur homines, ne nihil agatur”. 

Age, 

ne hoc quidem intellegitis, 

mala exempla in eos redundare qui faciunt? 

Agite dis immortalibus gratias 

quod eum docetis esse crudelem 

qui non potest discere. 

Subducendus populo est tener animus et parum tenax recti: 

facile transitur ad plures. 

Socrati et Catoni et Laelio excutere morem suum dissimilis multitudo potuisset: 

adeo nemo nostrum, 

qui cum maxime concinnamus ingenium, 

ferre impetum vitiorum tam magno comitatu venientium potest. 

Unum exemplum luxuriae aut avaritiae multum mali facit: 

convictor delicatus paulatim enervat et mollit, 

vicinus dives cupiditatem irritat, 

malignus comes quamvis candido et simplici rubiginem suam adfricuit: 

quid tu accidere his moribus credis 

in quos publice factus est impetus? 

Necesse est aut imiteris aut oderis. 

Utrumque autem devitandum est: 

neve similis malis fias, 

quia multi sunt, 

neve inimicus multis, 

quia dissimiles sunt. 

Recede in te ipse quantum potes; 

cum his versare 

qui te meliorem facturi sunt, 

illos admitte 

quos tu potes facere meliores. 

Mutuo ista fiunt, 

et homines dum docent discunt. 

Non est quod te gloria publicandi ingenii producat in medium, 

ut recitare istis velis aut disputare; 

quod facere te vellem, 

si haberes isti populo idoneam mercem: 

nemo est qui intellegere te possit. 

Aliquis fortasse, 

unus aut alter incidet, 

et hic ipse formandus tibi erit instituendusque ad intellectum tui. 

'Cui ergo ista didici?' 

Non est quod timeas ne operam perdideris, 

si tibi didicisti. 

Sed ne soli mihi hodie didicerim, 

communicabo tecum 

quae occurrunt mihi egregie dicta 

circa eundem fere sensum tria, 

ex quibus unum haec epistula in debitum solvet, 

duo in antecessum accipe. 

Democritus ait, 

“unus mihi pro populo est, et populus pro uno”. 

Bene et ille, quisquis fuit 

- ambigitur enim de auctore -, 

cum quaereretur ab illo 

quo tanta diligentia artis spectaret 

ad paucissimos perventurae, 

“satis sunt” inquit “mihi pauci, 

satis est unus, 

satis est nullus”.

 Egregie hoc tertium Epicurus,

cum uni ex consortibus studiorum suorum scriberet:

“Haec' inquit ' ego non multis, 

sed tibi; 

satis enim magnum alter alteri theatrum sumus”. 

Ista, mi Lucili, condenda in animum sunt, 

ut contemnas voluptatem ex plurium adsensione venientem. 

Multi te laudant: 

ecquid habes 

cur placeas tibi, 

si is es quem intellegant multi ?

introrsus bona tua spectent. 

Vale. 

